<classify> UGANDA inaendelea na mazungumzo na wawekezaji katika mradi wa ujenzi wa bomba la mafuta ghafi EACOP kuhakikisha wanafi kia makubaliano haraka, ili utekelezaji wake uendelee kwa kasi. Aidha, wataalamu wa masuala ya mikataba ya mafuta wameeleza kuwa kinachoendelea Uganda ni kawaida kwa miradi ya sekta ya nishati, hivyo hakuna sababu ya kuwa na hofu kuhusu utekelezaji wa mradi huo Bomba hilo litakalojengwa kutoka Hoima Uganda mpaka Tanga Tanzania katika siku za karibuni limeonekana kusuasua. Tanzania kwa upande wake matayarisho yanaenda kwa kasi na wanajipanga kuanza kulipa fidia kwa maeneo yaliyochukuliwa na mradi. Akizungumza na gazeti hili mara baada ya kurejea nchini akitokea Uganda aliposhiriki kongamano la mafuta na gesi, Mkurugenzi Mtendaji wa Shirika la Maendeleo ya Petroli Tanzania TPDC Dk James Matarajio alieleza kuwa majadiliano baina ya pande mbili yanaendelea na kila upande una nia ya dhati ya kuhakikisha mradi huo unatekelezwa kama ulivyopangwa. Alisema Serikali ya Uganda inazungumza kwa ukaribu na wawekezaji wa kampuni za mafutaTOTAL, TULLOW na CNOOC kwa lengo la kufikia makubaliano ili kuwezesha utekelezaji wa mradi kuendelea kwa kasi ileile. Mwanzoni mwa mwezi uliopita, mashirika ya habari ya kimataifa yalieleza kampuni ya uchimbaji mafuta ya Tullow kushindwa kuuzia vitalu vya mafuta kampuni za Total ya Ufaransa na CNOOC ya China. Makubaliano ya uuzwaji wa vitalu hivyo yalivunjika Agosti 29 kutokana na mzozo wa kodi na mamlaka za Uganda. Uganda iligundua mafuta ghafi miaka 13 iliyopita, lakini uchimbaji wa kibiashara ulicheleweshwa kutokana na kutokuwepo kwa miundombinu, ikiwemo bomba la mafuta. Mradi wa ujenzi wa bomba hilo umepangwa kugharimu Dola za Marekani bilioni 2.5 kutoka Hoima, Magharibi mwa Uganda mpaka bahari ya Hindi, Bandari ya Tanga Kaskazini mwa Tanzania. Kampuni ya Total ndiyo inasimamia ujenzi wa bomba hilo lenye urefu wa kilomita 1,445 na kwa Tanzania hatua za awali za kuelekea ujenzi huo kama ramani, baadhi ya kandarasi na utanuzi wa bandari ya Tanga zilishaanza. Mpaka sasa tafiti za kitaalamu kama vile kutambua tabia ya bahari katika eneo la bandari ya Tanga, tafiti za kijiolojia na kijiofizikia , tafiti za mkuza, tafiti za athari za kimazingira na jamii ESIA pamoja na usanifu wa awali wa mradi FEED zimekamilika kwa asilimia 100.  <topic>: KITAIFA 